**Materiál na rokovanie** Materiál č.: 5/2014/2

**2. zasadnutia**

**Mestského zastupiteľstva Dunajská Streda**

**v VII. volebnom období**

***Dunaszerdahely Város Képviselő-testülete***

***2. ülésének beterjesztett anyaga***

***a VII. választási időszakban***

**Návrh na schválenie Rokovacieho poriadku Mestskej rady mesta Dunajská Streda**

***Határozati javaslat Dunaszerdahely Város Tanácsa Szervezeti és Működési Szabályzatának a jóváhagyására***

Predkladá : Ing. Zoltán Hájos, primátor mesta

*Beterjeszti:*

Kontrolovala: Ing. Júlia Bubniaková, prednostka MsÚ

Ellenőrizte:

Vypracovala: Mgr. Priska Czúfalová, právny referát ÚP

*Kidolgozta:*

Návrh na uznesenie: Mestské zastupiteľstvo po prerokovaní predmetu návrhu

*Határozati javaslat:*

#

**A/ s c h v a ľ u j e**

Rokovací poriadok Mestskej rady mesta Dunajská Streda

v predloženom rozsahu

 **December 2014**

 ***2014. december***

**ROKOVACÍ PORIADOK**

**MESTSKEJ RADY MESTA DUNAJSKÁ STREDA**

§ 1

**Úvodné ustanovenia**

(1) Rokovací poriadok Mestskej rady mesta Dunajská Streda (ďalej len „mestská rada“) upravuje pôsobnosť mestskej rady, prípravu a spôsob jej rokovania. Rokovací poriadok ďalej upravuje vzťah mestskej rady s Mestským zastupiteľstvom mesta Dunajská Streda (ďalej len „mestské zastupiteľstvo“), primátorom mesta, komisiami mestského zastupiteľstva a navonok v zmysle rokovacieho poriadku mestského zastupiteľstva.

(2) Činnosť mestskej rady je založená na princípoch demokraticky voleného orgánu z poslancov mestského zastupiteľstva a svoju činnosť' vykonáva na demokratickom, kolektívnom a vecnom prerokúvaní a rozhodovaní.

(3) Mestská rada je zložená zo zástupcov primátora a poslancov mestského zastupiteľstva, ktorých volí mestské zastupiteľstvo na celé funkčné obdobie. Mestskú radu a jej členov môže mestské zastupiteľstvo kedykoľvek odvolať. Počet členov mestskej rady tvorí najviac jednu tretinu počtu poslancov mestského zastupiteľstva.

(4) Spôsob voľby členov mestskej rady upravuje rokovací poriadok mestského zastupiteľstva.

(5) V zložení mestskej rady sa prihliada na zastúpenie politických strán, politických hnutí a nezávislých poslancov zastúpených v mestskom zastupiteľstve.

§ 2

**Základné úlohy a pôsobnosť mestskej rady**

(1) Mestská rada je iniciatívnym, výkonným a kontrolným orgánom mestského zastupiteľstva, zároveň plní aj funkciu poradného orgánu primátora.

(2) Do pôsobnosti mestskej rady patria predovšetkým úlohy vyplývajúce z ustanovení § 14 zákona SNR č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“).

(3) Mestská rada:

a) rozpracúva a zabezpečuje plnenie úloh vyplývajúcich z uznesení mestského zastupiteľstva a podieľa sa na príprave materiálov na rokovanie mestského zastupiteľstva,

b) podieľa sa na príprave zasadnutia mestského zastupiteľstva a predkladá mu vlastné návrhy,

c) organizuje a zjednocuje činnosť' komisií mestského zastupiteľstva,

d) na návrh primátora prerokúva uznesenie mestského zastupiteľstva pred pozastavením jeho výkonu z dôvodu, že odporuje zákonu alebo je pre mesto zjavne nevýhodné. (§ 13 ods. 6 zákona o obecnom zriadení),

e) zaujíma stanoviská vo veciach predložených primátorom na rokovanie,

f) zaoberá sa všetkými bežnými vecami, ktoré sa týkajú majetku mesta, jeho fondov a rozpočtu, daní a poplatkov, podáva o nich návrhy mestského zastupiteľstva alebo primátorovi,

g) zaoberá sa vecami, ktoré sa týkajú života mesta a jej obyvateľov a svoje stanoviská podáva mestskému zastupiteľstvu a primátorovi,

h) plní ďalšie úlohy podľa rozhodnutia mestského zastupiteľstva.

§ 3

**Príprava rokovania mestskej rady**

(1) Mestská rada sa schádza podľa potreby, najmenej však raz za tri mesiace pred zasadnutím mestského zastupiteľstva.

(2) Zasadnutia mestskej rady zvoláva primátor mesta, alebo zástupca primátora písomnou pozvánkou s uvedením programu rokovania.

(3) Program rokovania mestskej rady vychádza najmä z potrieb mesta, z úloh uložených mestským zastupiteľstvom, návrhov primátora, mestského úradu, mestskej polície, príspevkových organizácií mesta, spoločností s majetkovou účasťou mesta, komisií mestského zastupiteľstva, poslancov mestského zastupiteľstva, hlavného kontrolóra. Do programu rokovania mestskej rady sa zaraďujú aj podnety orgánov štátnej správy.

(4) Členom mestskej rady s pozvánkou sa doručia materiály, ktoré budú predmetom rokovania mestskej rady najneskôr 4 dni pred zasadnutím mestskej rady, a to v elektronickej forme.

(5) Mimoriadne zasadnutia mestskej rady sa zvolávajú podľa rozhodnutia mestskej rady, na návrh mestského zastupiteľstva, primátora mesta alebo ak o to požiada najmenej polovica všetkých členov mestskej rady.

§ 4

**Účasť na rokovaní mestskej rady**

(1) Zasadnutia mestskej rady sú neverejné.

(2) Člen mestskej rady je povinný sa riadne zúčastňovať zasadnutí mestskej rady a jeho účasť je nezastupiteľná.

(3) Na zasadnutiach mestskej rady sa zúčastňuje prednosta MsÚ a hlavný kontrolór, ktorí majú hlas poradný, a podľa povahy prerokúvanej veci, ak sú na zasadnutie mestskej rady prizvaní aj zástupcovia komisií mestského zastupiteľstva a ďalší zamestnanci MsÚ, mestskej polície a spoločností s majetkovou účasťou mesta. O prítomnosti iných osôb rozhoduje mestská rada na návrh primátora, alebo člena mestskej rady bez rozpravy hlasovaním.

§ 5

**Rokovanie mestskej rady**

(1) Rokovanie mestskej rady riadi primátor alebo jeho zástupca, prípadne poverený člen mestskej rady (ďalej len predsedajúci).

(2) Mestská rada je spôsobilá rokovať a uznášať sa, ak je prítomná nadpolovičná väčšina všetkých členov mestskej rady. Ak sa nezíde nadpolovičná väčšina všetkých členov, zasadnutie mestskej rady sa uskutoční v náhradnom termíne do 7 dní.

(3) Rokovacím jazykom mestskej rady je zásadne štátny jazyk, avšak možno používať maďarský jazyk ako jazyk národnostnej menšiny, ak s tým súhlasia všetci prítomní.

(4) Po otvorení zasadnutia mestskej rady zistí predsedajúci počet prítomných členov mestskej rady, predložína program rokovania a dá o ňom hlasovať.

(5) Pri prerokúvaní jednotlivých bodov programu udelí predsedajúci, ak je to potrebné, slovo predkladateľovi materiálu, členom mestskej rady a ostatným prizvaným účastníkom rokovania.

(6) Do rozpravy sa hlásia členovia mestskej rady a ostatní účastníci zasadnutia zdvihnutím ruky.

(7) Mestská rada sa môže na návrh primátora alebo člena mestskej rady uzniesť hlasovaním o obmedzení doby vystúpenia člena mestskej rady alebo ostatných účastníkov k prerokúvanej veci aj v priebehu rokovania o veci.

(8) Členov mestskej rady alebo ostatných účastníkov zasadnutia, ktorí sa odchyľujú od prerokúvanej veci alebo prekročia určenú rečnícku lehotu môže predsedajúci upozorniť na túto skutočnosť a po opätovnom upozornení mu môže slovo odňať.

(9) Členovia mestskej rady môžu k prerokúvanej veci predniesť pozmeňujúce návrhy, doplnky, vzťahujúce sa na danú vec a z ktorých má byť zrejmé, o čom má mestská rada rozhodnúť.

(10) Predsedajúci môže požiadať člena mestskej rady, aby svoj návrh spresnil.

(11) Ak sa v rozprave prednesie taký pozmeňovací návrh, na základe ktorého je ďalšie prerokovanie veci neaktuálne, môže navrhovateľ navrhnúť prerušenie prerokovania veci, až pokiaľ predkladateľ zaujme k pozmeňovaciemu návrhu stanovisko. O návrhu rozhoduje mestská rada hlasovaním a môže zároveň určiť lehotu, dokedy predkladateľ predloží písomné stanovisko k prednesenému pozmeňovaciemu návrhu.

(12) Obdobne možno postupovať pri predložení iného návrhu k prerokúvanej otázke.

(13) Navrhovateľ môže svoj návrh o prerokúvanej veci vziať späť, až pokiaľ nedôjde k hlasovaniu.

(14) Po skončení rozpravy predsedajúci môže udeliť záverečné slovo predkladateľovi materiálu, ak o to požiada.

(15) K materiálom predkladaným mestskému zastupiteľstvu zapracuje stanovisko mestskej rady po uzavretí rozpravy stanovisko, ktoré na zasadnutí mestského zastupiteľstva prednesie určený člen mestskej rady.

(16) Pokiaľ mestská rada neprijme rozhodnutie k predloženému návrhu, predsedajúci odporučí predkladateľovi jeho prepracovanie s tým, že o ňom bude rokovať na určenom zasadnutí mestskej rady.

(17) Ak v priebehu rokovania mestskej rady klesne počet zasadajúcich členov mestskej rady pod hranicu nadpolovičnej väčšiny, predsedajúci preruší zasadnutie mestskej rady a jeho pokračovanie zvolá spravidla do 7 dní.

§ 6

**Príprava rokovania mestského zastupiteľstva**

(1) Mestská rada zabezpečuje prípravu rokovania mestského zastupiteľstva v súčinnosti s primátorom, pričom určí miesto, čas a program rokovania, spôsob prípravy materiálov a zodpovednosť za ich vypracovanie, prípadne vyžiadanie stanoviska alebo odbornej expertízy od príslušného orgánu.

(2) V prípade potreby stanoví mestská rada okruh osobitne pozvaných na rokovanie mestského zastupiteľstva.

§ 7

**Hlasovanie na rokovaní mestskej rady**

(1) O každom návrhu rozhoduje mestská rada hlasovaním.

(2) Hlasovanie môže byť verejné - zdvihnutím ruky, alebo tajné - hlasovacími lístkami na základe rozhodnutia členov mestskej rady.

(3) Na návrh člena mestskej rady sa o jednotlivých častiach návrhu môže hlasovať oddelene. Ak sa pri oddelenom hlasovaní neschvália všetky časti návrhu, hlasuje sa o prijatých častiach znovu ako o celku.

(4) Ak boli k návrhu predložené pozmeňovacie návrhy, hlasuje sa najprv o nich, a to v poradí, v akom boli podané. Prijatím pozmeňovacieho návrhu sa vylučujú ďalšie pozmeňovacie návrhy k danej veci a už sa o nich nehlasuje.

(5) O návrhoch, týkajúcich sa spôsobu prerokovania veci sa hlasuje pred prerokovaním veci.

(6) Návrh uznesenia zo zasadnutia mestskej rady predkladá predsedajúci a po pripomienkach členov mestská rada dáva o ňom hlasovať.

(7) Na prijatie uznesenia mestskej rady alebo iného jej rozhodnutia je potrebný súhlas nad polovičnej väčšiny všetkých jej členov.

(8) Výsledky hlasovania vyhlási predsedajúci tak, že oznámi počet hlasujúcich za návrh, proti návrhu a zdržaných sa hlasovania.

(9) Ak mestská rada nie je schopná prijať uznesenie vo veci výkonu právomocí mestského zastupiteľstva delegovaných na mestskej rady, primátor predloží vec na prerokovanie mestskému zastupiteľstvu na jeho najbližšom zasadnutí.

(10) Ak mestská rada v rámci prerokúvania materiálu do mestského zastupiteľstva nie je schopná prijať stanovisko, predmetný materiál bude prerokovaný na mestskom zastupiteľstve bez stanoviska mestskej rady.

(11) V ostatných prípadoch, ak mestská rada nie je schopná prijať uznesenie, rozhodne vo veci primátor mesta.

(12) Návrh na ukončenie rozpravy môže predložiť predsedajúci a každý člen mestskej rady; hlasuje sa o ňom bez diskusie.

§ 8

**Zápisnica a uznesenia zo zasadnutí mestskej rady**

(1) O zasadnutí mestskej rady sa vyhotovuje zápisnica, v ktorej sa uvedie, kto viedol zasadnutie mestskej rady, koľko členov mestskej rady bolo prítomných, ktorí členovia mestskej rady sa zúčastnili rozpravy a stručný obsah ich vstúpenia, vystúpenia ostatných účastníkov zasadnutia mestskej rady, výsledok hlasovania mestskej rady, prijaté závery a uznesenia.

(2) Zápisnicu z mestskej rady podpisujú primátor, dvaja overovatelia zápisnice a zapisovateľ spravidla do 7 dní od zasadnutia. Súčasťou zápisnice sú úplné texty predložených návrhov, prijatých uznesení, vyhlásení a iných dokumentov, ktoré boli predmetom rokovania, vrátane prezenčnej listiny.

§ 9

**Všeobecné a záverečné ustanovenia**

(1) Pri trvalej ospravedlnenej alebo ďalšej neospravedlnenej neúčasti člena mestskej rady na zasadnutiach mestskej rady rieši situáciu primátor v súčinnosti s príslušnou politickou stranou, resp. hnutím, prípadne klubom nezávislých poslancov a pri nezabezpečení nápravy predkladá návrh na riešenie mestskému zastupiteľstvu.

(2) Archiváciu všetkých dokumentov mestskej rady zabezpečuje mestský úrad. Nahliadať do nich majú právo bez obmedzenia členovia mestskej rady; v súvislosti so zabezpečením úloh je zamestnancom mestského úradu poskytovaný výpis z príslušného rokovania.

(3) Sprístupnenie dokumentov mestskej rady sa riadi zákonom NR SR č. 211/2000 Z.z. o slobodnom prístupe k informáciám v znení neskorších predpisov.

(4) Tento Rokovací poriadok Mestskej rady mesta Dunajská Streda bol schválený uznesením mestského zastupiteľstva č........ dňa 9.12.2014 a nadobúda účinnosť dňom schválenia.

V Dunajskej Strede dňa ........2014

 JUDr. Zoltán Hájos

 primátor mesta